Document ID: 32002D0354

A Tanács határozata
(2002. április 25.)
a Közös konzuli utasítás III. részének kiigazításáról és 16. mellékletének létrehozásáról
(2002/354/EK)
AZ EURÓPAI UNIÓ TANÁCSA,
tekintettel a vízumkérelmek megvizsgálására vonatkozó egyes részletes rendelkezések és gyakorlati eljárások végrehajtási hatásköreinek a Tanács részére történő fenntartásáról szóló, 2001. április 24-i 789/2001/EK tanácsi rendeletre [1],
tekintettel a Belga Királyság kezdeményezésére,
mivel:
(1) A vízumpolitika összehangolása különösen azt jelenti, hogy a schengeni vívmányokban meg kell határozni a vízumok kiadásának eljárásaira és feltételeire vonatkozó szabályokat. Logikusnak tűnik, hogy a vízumkérelem nyomtatványa, amely elindítja a vízumkérelmek feldolgozásának eljárását és amelynek alapján a feldolgozás feltételeit ellenőrzik, olyan egységes okmány legyen, amelyet a tagállamok minden konzuli képviselete használ.
(2) Az Európai Unióról szóló szerződéshez és az Európai Közösséget létrehozó szerződéshez mellékelt, Dánia álláspontjáról szóló jegyzőkönyv 1. és 2. cikkének megfelelően Dánia e határozat elfogadásában nem vesz részt, ezért ez Dániát nem kötelezi és rá nem alkalmazható. Mivel e határozat az Európai Közösséget létrehozó szerződés harmadik része IV. címének rendelkezései értelmében a schengeni vívmányok továbbfejlesztésére irányul, Dánia, az említett jegyzőkönyv 5. cikkének megfelelően, az e határozat Tanács általi elfogadását követő hat hónapos határidőn belül határoz arról, hogy e határozatot nemzeti jogába átülteti-e.
(3) Az Izlandi Köztársaság és a Norvég Királyság vonatkozásában ez a határozat az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat [2] 1. cikkének B. pontjában említett területen a schengeni vívmányok rendelkezéseinek továbbfejlesztését jelenti.
(4) Az Európai Unióról szóló szerződéshez és az Európai Közösséget létrehozó szerződéshez csatolt, Írország és az Egyesült Királyság álláspontjáról szóló jegyzőkönyv 1. és 2. cikkének megfelelően Írország és az Egyesült Királyság e határozat elfogadásában nem vesz részt, ezért ez őket nem kötelezi és rájuk nem alkalmazható,
ELFOGADTA EZT A HATÁROZATOT:
1. cikk
A Közös konzuli utasítás (KKU) III. részének 1. pontja az első mondat után a következő mondattal egészül ki:"Az egységes vízum iránti kérelmet a 16. mellékletben megadott minta szerinti, harmonizált formanyomtatványon kell benyújtani."
2. cikk
Az egységes vízum iránti kérelem benyújtására szolgáló harmonizált formanyomtatvány, amely e határozat mellékletében szerepel, a KKU 16. mellékletévé válik.
3. cikk
Ezt a határozatot 2003. január 1-jétől kell alkalmazni.
4. cikk
Ennek a határozatnak a tagállamok a címzettjei az Európai Közösséget létrehozó szerződésnek megfelelően.
Kelt Luxembourgban, 2002. április 25-én.

Labels: 12
11